
Rahanõude lootusetuks tunnistamine ja lootusetu rahanõude mahakandmine 

(Osaühing VENTKLAPP)

1. Asjaolud ja menetluse käik

Narva linna ja OÜ VENTKLAPP (reg nr 10108589) vahel sõlmiti 29.06.2009 kinnistu müügileping, hüpoteegi seadmise leping, asjaõigusleping ja kinnistamisavaldus (Narva notari Tatjana Boitsova ametitoimingute raamatu registri nr 6452) (edaspidi Müügileping), millega OÜ VENTKLAPP ostis Narva linnalt aadressil Võidu pr 17c (registriosa nr 3668209) asuva kinnistu hinnaga 640 000 krooni. OÜ VENTKLAPP tasus müügihinnast 128 000 krooni enne Müügilepingu sõlmimist. Ülejäänud summa 512 000 krooni kohustus OÜ Ventklapp tasuma ameti kontole järelmaksuga 49 kuu jooksul, tasudes alates Müügilepingu sõlmimise kuule järgnevast kuust hiljemalt maksekuu 10. kuupäevaks esimese makse suuruses 8 000 krooni ja ülejäänud 48 makset suuruses 10 500 krooni igakuiselt. Samuti nägi müügileping ette järelmaksu tasumisel intressi rakendamist 8% aastas ning järelmaksu mittetasumisel lepingus ettenähtud tähtajaks viivise rakendamist 0,1% ulatuses tasumisele kuuluvalt summalt iga viivitatud kalendripäeva eest.
OÜ VENTKLAPP pöördus korduvalt Narva Linnavalitsuse poole taotlustega maksetähtaja pikendamiseks. Tähtaega pikendati korduvalt ja sõlmiti vastavad lepingud. Viimane sellekohane  lepingu muudatus sõlmiti 18.06.2014 (Narva notari Tatjana Boitsova ametitoimingute raamatu registri nr 2633). 
Vaatamata 29.06.2009. a Müügilepingu muudatustele ja täiendustele ei täitnud OÜ Ventklapp endale võetud kohustusi, millega rikkus oluliselt poolte vahel sõlmitud lepingu tingimusi.
Narva Linnavalitsus esitas Viru Maakohtusse hagi OÜ VENTKLAPP vastu võlgnevuse nõudes.

07.02.2019 on Narva Linnavalitsuse ja Osaühingu VENTKLAPP vahel sõlmitud kompromiss kohtuasjas nr 2-16-13838 alljärgnevas: 
- OÜ VENTKLAPP tasub Narva linnale Müügilepingust tuleneva põhivõlgnevuse 10 750,40 eurot, pool (see on 350 eurot) Narva linna poolt tasutud Viru Maakohtusse hagi esitamise eest riigilõivust ja intressivõlgnevuse 3622,25 eurot, see on kokku 14 722,65 eurot.
- Narva linn loobub kõikidest muudest, s.o. kompromissis nimetamata nõuetest.

- Juhul, kui OÜ VENTKLAPP viivitab ükskõik milliste kompromissis määratud maksete tegemisega rohkem kui 15 päeva, muutuvad kõik nõuded sissenõutavaks ja OÜ VENTKLAPP on kohustatud viivitamatult tasuma need Narva linnale.
Raamatupidamise andmetel oli OÜ VENTKLAPP  võlgnevus kompromissi sõlmimise ajal: 

10 750,40 eurot – põhivõlgnevus, 

11 988,63 eurot – viivis, 

5 771,31 eurot – intress. 

Küsimus oli arutusel Narva Linnavalitsuse linnavarakomisjoni koosolekutel 13.03.2019 (protokoll nr 4) ja 12.04.2019 (protokoll nr 5), kus otsustati nõustuda Narva Linnavalitsuse Linnamajandusameti taotlusega kanda maha pärast kompromissiga ettenähtud kohustuste täitmist lootusetu rahaline nõue OÜ VENTKLAPP vastu summas 14 137,69 eurot (sisaldab viivist 11 988,63 eurot ja intressi 2 149,06 eurot) vastavalt Narva Linnavolikogu 24.08.2006 määrusele nr 34 „Linnavara kõlbmatuks tunnistamise, mahakandmise ja hävitamise kord“.
Raamatupidamise andmetel on 18.11.2019 seisuga kompromissiga ettenähtud kohustused täielikult täidetud.
 Narva Linnavalitsuse Linnamajandusamet taotleb Osaühingu VENTKLAPP vastu olemasoleva rahanõude summas 14 137,69 eurot (sh viivis 11 988,63 eurot ja intress 2 149,06 eurot) lootusetuks tunnistamist ja bilansist mahakandmist.
Narva Linnavolikogu 24.08.2006 määrusega nr 34 kehtestatud „Linnavara kõlbmatuks tunnistamise, mahakandmise ja hävitamise korra“ (edaspidi ka Kord) § 3 kohaselt tunnistatakse rahanõue lootusetuks Narva linna raamatupidamise sise-eeskirja § 43 lõike 8 põhimõtetele kohaselt. 

Vastavalt Narva linna raamatupidamise sise-eeskirja (kinnitatud Narva Linnavolikogu 08.03.2006 määrusega nr 257 ja muudetud 13.12.2007 määrusega nr 1675) § 43 lg 8, kui ebatõenäoliselt laekuvad nõuded osutuvad lootusetuks, kantakse nii nõue kui ka allahindlus vastaval kontrakontol bilansist välja. Nõue loetakse lootusetuks, kui LRK-l või Linnal tervikuna puuduvad igasugused võimalused nõude kogumiseks (nt võlgnik on likvideeritud või pankrotis ning pankrotipesas olevatest varadest ei piisa nõude tasumiseks) või selle tagasinõudmiseks tehtavad kulutused osutuvad kallimaks saadavast tulust.

Korra § 22 kohaselt otsuse rahanõude lootusetuks tunnistamise ja lootusetu rahanõude mahakandmise kohta võtab vastu:

1) rahanõude, mille summa on 64 000 eurot ja üle puhul - Narva Linnavolikogu poolt;

2) rahanõude, mille summa on alla 64 000 eurot puhul - Narva Linnavalitsuse poolt;

3) rahanõude, mille summa on 640 eurot või alla puhul – rahanõude valitseja Narva linna asutustest käesoleva korra põhimõtete kohaselt.
2. Õiguslikud alused
Narva Linnavolikogu 24.08.2006 määruse nr 34 „Linnavara kõlbmatuks tunnistamise, mahakandmise ja hävitamise kord”  § 22 punkti 2 kohaselt otsuse rahanõude, mille summa on alla 64 000 eurot, lootusetuks tunnistamise ja lootusetu rahanõude mahakandmise kohta võtab vastu rahanõude valitseja Narva Linnavalitsus.

3. Otsus

3.1. Nõustuda Narva Linnavalitsuse Linnamajandusameti taotlusega Osaühingu VENTKLAPP (reg nr 10108589) vastu olemasoleva rahanõude lootusetuks tunnistamiseks. 

3.2. Tunnistada lootusetuks rahanõue Osaühingu VENTKLAPP vastu summas 14 137,69 eurot (sisaldab viivist 11 988,63 eurot ja intressi 2 149,06 eurot).

3.3. Narva Linnavalitsuse Linnamajandusametil kanda maha korralduse  punktis 3.2. nimetatud lootusetu rahanõue oma bilansist.

3.4. Korralduse punktis 3.1. nimetatud lootusetute rahanõudega seotud õigused ja kohustused ei kuulu ülekandmisele.
4. Rakendussätted

4.1. Korraldus jõustub seadusega sätestatud korras. 
4.2. Narva Linnakantseleil teha korraldus teatavaks Narva Linnavalitsuse Linnamajandusametile.
4.3. Korraldust võib vaidlustada, esitades kaebuse Tartu Halduskohtu Jõhvi kohtumajale 30 päeva jooksul arvates Narva Linnavalitsuse poolt korralduse teatavakstegemist.

